“ታላቁ መሪ መለስ ዜናዊ በአፍሪካ አዲስና ውጤታማ ልማታዊ ዴሞክራሲ እውን ያደረጉ ታላቅ መሪ ናቸው” ፖል ካጋሜ
“ታላቁ መሪ መለስ ዜናዊ በአፍሪካ አዲስና ውጤታማ ልማታዊ ዴሞክራሲ እውን ያደረጉ ታላቅ መሪ ናቸው” ሲሉ የሩዋንዳው ፕሬዚዳንት ፖል ካጋሜ ተናገሩ።ተጨባጭና አሳማኝ ሃሳብ ይዘው የኒዮ ሊበራሊዝምን ፅንሰ ሃሳብ ሲተቹ የነበሩ መሆናቸውንም አስታውሰዋል።የመለስ ዜናዊን ሶስተኛ ዓመት መታሰቢያ አስመልክቶ በአፍሪካ ልማትና ዴሞክራሲን እውን ለማድረግ ያከናወኗቸውን ልማታዊ አስተምህሮዎች በማስታወስ በዛሬው ዕለት በሩዋንዳ ኪጋሊ  ሲፖዚየም ተካሂዷል።በዚሁ ፕሮግራም ላይ ጠቅላይ ሚኒስትር ኃይለማሪያም ደሳለኝን ጨምሮ የሩዋንዳው ፕሬዚዳንት ፖል ካጋሜ፣ የጋናው ምክትል ፕሬዚዳንት አሚሻ አርቱር እንዲሁም በርካታ ጥሪ የተደረገላቸው እንግዶች ተገኝተዋል።የሩዋንዳው ፕሬዚዳንት ፖል ካጋሜ በዚሁ ጊዜ እንደገለጹት አቶ መለስ ለሩዋንዳዊያን ጥሩ አጋር ነበሩ፡፡ ለአገራቸው ህዝብ ብሎም ለአፍሪካ የልማት ዕድገትና የዴሞክራሲ መሠረት የጣሉ ናቸው።መንግስትና የገበያ ሥርዓት በሚኖራቸው ግንኙነት ላይ የተለያዩ ሃሳቦችን በማንሳት፣ ልማትንና ዴሞክራሲን አቀናጅቶ መራመድ በሚቻልበት ሁኔታ ላይ ለሁሉም አፍሪካዊያን መነሻ የሆነ ሃሳብ ማራመዳቸውን ገልፀዋል።አቶ መለስ “በአፍሪካ ልማትንና ዴሞክራሲን እውን ማድረግ ይቻላል” ብለው በመነሳት ለስኬት የበቁ መሪ መሆናቸውን ተናግረዋል።ጠቅላይ ሚኒስትር ኃይለማሪያም ደሳለኝ በበኩላቸው የአቶ መለስ ልማታዊ አስተምህሮዎች አፍሪካን ከድህነትና ከኋላቀርነት አዙሪት ያስወጣ መሆኑን ተናግረዋል።ልማትንና ዴሞክራሲን እውን ለማድረግ የግሉ ዘርፍ ተሳትፎ በእጅጉ መጎልበት አለበት ብለው በመነሳት ትልቅ የአስተሳሰብና የዕድገት አስተዋጾም ማበርከታቸውን ተናግረዋል።በአፍሪካዊያን ላይ በግዴታ የሚጫን የኒዮ ሊበራል አስተሳሰብ ውጤቱ የከፋ መሆኑን በማስረዳት አፍሪካዊያን ከእርዳታና ጥገኝነት ተላቀው በራሳቸው መንገድ ሊያድጉ የሚችሉበትን መንገድ አሳይተዋልም ብለዋል።“አቶ መለስ በውይይትና በክርክር የሚያምኑ ጠንካራ ሃሳብ የሚያራምዱና የአማራጭ ሃሳብ ባለቤት እንዲሁም የተግባር ሰው ነበሩ” ያሉት ደግሞ የጋናው ምክትል ፕሬዝዳንት አሚሻ አርቱር ናቸው።መሪዎቹ በየአገራቸው ያለውን የልማትና ዴሞክራሲ ተሞክሮ አስመልክቶ እንዲያብራሩ ከሲፖዚየሙ ታዳሚዎች ለተነሱላቸው ጥያቄዎች ማብራሪያ ሰጥተዋል።ጠቅላይ ሚኒስትር ኃይለማሪያም በዚሁ ጊዜ እንዳሉት “ኢትዮጵያ ዛሬም ወደፊትም የምትታገለው ጠላቴ ነው ብላ የፈረጀችውን ድህነትን ነው” ብለዋል።በሲፖዚየሙ ላይ የመክፈቻ ንግግር ያደረጉት የመለስ ፋውንዴሽን ፕሬዚዳንት ወይዘሮ አዜብ መስፍን የታላቁን መሪ የልማት አስተምህሮዎች ለመዘከር ትብብር ያደረጉ አካላትንና የሩዋንዳን ህዝብ አመስግነዋል።አቶ መለስ ከሩዋንዳው ፕሬዚዳንት ፖል ካጋሜ ጋር ለአፍሪካ ልማትና ዴሞክራሲ እውን መሆን በጋራ የሰሩ መሆናቸውንም ተናግረዋል።ይህም በመሆኑ ሁለቱ አገራት በከፍተኛ ዕድገት ውስጥ ከሚገኙ የአፍሪካ አገራት መካከል ግንባር ቀደም ተጠቃሽ መሆን ችለዋል ብለዋል።አገር ተረካቢው አዲሱ ትውልድ ማንኛውንም ነገር በማሳካት አገሩን ወደፊት ማራመድ እንደሚችልም ማስተማራቸውን እንዲሁ።(ኢዜአ)